Hier is die wenners van ATKV-Tienertoneel | Netwerk24
Nichola Viviers, 'n matrikulant aan die Hoër Meisieskool Bloemhof in Stellenbosch, is Saterdag aanlyn aangewys as die algehele wenner van die ATKV-Tienertoneelkompetisie.
Nichola Viviers Foto: Verskaf
Jeanne-Marie Koekemoer Foto: Verskaf
Merwe van Gent oto: Verskaf
Viviers (18) het dié prys met haar selfgeskrewe teks Bonuspunt gewen, wat luidens 'n mediaverklaring die beoordelaars "oorrompel" het.
Jeanne-Marie Koekemoer (16) van die Hoërskool Stellenbosch, was met haar selfgeskrewe teks Val die naaswenner, terwyl Merwe van Gent (18) van die Hoërskool Wesvalia in Klerksdorp met Ilne Fourie se teks Ingeperk die derde plek beklee. Van Gent se monoloog is ook deur kykers as hul gunsteling aangewys.
Vanjaar se ATKV-Tienertoneelkompetisie het ietwat anders uitgesien as vroeër jare: Dit is weens die Covid-19-pandemie en die inperking in 'n monoloogkompetisie omskep. Deelnemers moes nuutgeskrewe monoloë binne 'n voorgeskrewe temawolk – huis, isolasie, ingeperk, staties, alleen – inskryf. Dié monoloë is toe onder leiding van sewe mentors – die teaterregisseurs en -akteurs Amalia Uys, André Gerber, Henrietta Gryffenberg, Ira Blanckenberg, Jacques Bessenger, Waldemar Schultz en Wilhelm van der Walt – op kamera vasgevang.
Vanjaar is 223 nuwe tekste en 255 video's deur die paneel beoordeel, voordat 'n "super-12" aangewys is en Viviers eindelik as die wenner bekroon is.
Viviers, wat volgende jaar drama aan die Universiteit Stellenbosch gaan studeer, sê in die verklaring sy het omtrent "paniek ervaar" toe die kompetisie weens die pandemie in 'n monoloogkompetisie omskep is en sy self 'n monoloog moes skryf.
"My eindproduk is maar eintlik 'n bewys van wat ek deur is," sê sy.
"Bonuspunt is beslis 'n rebellie teen die aannames wat daar rondom drama is en teen mense wat amper neerkyk op drama."
Die beste nuutgeskrewe tekste in 2019 is ook tydens die aanlyn prysuitdeling aangekondig – en daar het nog 'n Vivier koning gekraai.
Pierre André Vivier was die wenner met sy teks Forte' F: Har(t)d, wat in 2019 deur die Helpmekaar Kollege in Johannesburg opgevoer is. Jo-Aithne Stemmet was met Karnaval, wat deur die Selborne College in Oos-Londen opgevoer is, die naaswenner, en Johann Spies is derde met Met engel gesout, wat verlede jaar deur die Hoërskool Swartland in Malmesbury opgevoer is.
Die ATKV het ook vanjaar 'n digitale ATKV-Tienertoneel-monoloogbundel bekend gestel, wat bestaan uit die 48 toptekste wat in vanjaar se kompetisie 'n punt bo 80% gekry het. Dié bundel is gratis op https://atkv.org.za/media/3482/atkv-tienertoneel-monoloog-a-1-_reg.pdf beskikbaar.
JJ van Niekerk, projekorganiseerder van die kompetisie, sê in 'n verklaring lesers van dié bundel sal nuwe stemme ontmoet wat nog diep spore in die bedryf gaan trap.
Die ATKV-Tienertoneel se eindronde, asook Viviers, Koekemoer en Van Gent se wen-monoloë, kan op YouTube gekyk word.
Meer oor: Staat Van Inperking | Koronavirus | Covid-19-Pandemie | Pandemie | Inperking | Koronaviruspandemie | Covid-19 | Covid | Wilhelm Van Der Walt | Jacques Bessenger | Amalia Uys | Ira Blanckenberg | Helpmekaar Kollege | Teater | Atkv